《答秘书丞张率诗》
南北朝·到洽

东南季子，上国贾生。会稽竹箭，峄阳孤茎。物产因地，品赋斯征。

孰若兼美，羽仪上京。

上京羽仪，十纪鸿渐。竹待羽栝，木资刳剡。皎皎素丝，涅而不染。

晨鸡靡暄，径寸谁掩。

豫樟之生，谁能先识。山衡野虞，偶知所植。百尺无枝，何枉斯直。

青冥耸翰，丹屑拂翼。

尔日闻声，余称倾盖。事以年殊，理因义会。我好春兰，子欢秋艾。

兰艾既辩，春秋交害。

在昔壮年，尝怪长老。殷勤好少，忘年爱宝。于今念兹，苟求怀抱。

绮繻素褐，何伤交道。

前有元干，置左置右。后有弘度，流分四部。爰在伊人，蔚为举首。

余掌司直，有谬兰莠。

余既迟暮，伤兹岁聿。迫以贱事，且婴老疾。子有俦年，方赊来日。

虽无事焉，宁忘蓬筚。

寤言安适，怀人在斯。九重窈窕，长安莫窥。既迅千里，玉策金羁。

且息望美，自事衰疲。

作者简介：（477—527）南朝梁彭城武原人，字茂。初为齐南徐州迎西曹行事。清警有才学，为谢朓、任昉、丘迟赏识。睹世乱，隐居积岁。梁武帝天监初，召为太子舍人，累迁尚书左丞，帝欲亲戎，军国容礼，多自洽出。寻迁御史中丞，弹纠无所顾望，号为劲直。官终寻阳太守。有文集，已佚。